google/wiki40b huggingface dataset:
Lümfiurked

Lümfiurgeteks (ladina ains sinus lymphaticus, mitm 
sinus lymphatici) nimetatakse paljude selgroogsete loomade lümfisõlmedes, lihastes või ka üldkehakatte all olevaid lümfiteid.
Lümfisõlmes paiknevad lümfiurked mis eraldavad lümfoidkude, kihnu ja põrkasid. 
Lümfiurked talitlevad sõlmes elundisiseste lümfivoolu teede ja rakuliste filtritena. Lümfiurgetes paiknevad retikulaarrakud ja makrofaagid puhastavad sõlme liikunud lümfi kehavõõrastest ainetest (antigeenidest).  
Lümfiurked moodustavad omamoodi kanalite võrgustiku. Lümfi äravoolu lümfiurgetest tagavad lümfisooned ja juhivad selle venoossesse vereringesse. 
Madudel on üsna suured ka nahaalused lümfiurked. 
Lümfiurked liigitatakse lümfoid(-immuun)süsteemi.   
Lümfiurgetega seostatakse inimestel siinushistiotsütoosi massiivse lümfadenopaatiaga.
Molekulmass

Molekulmass ehk suhteline molekulmass on arv, mis näitab, mitu korda on ühe molekuli mass suurem kui aatommassiühik (amü).
Tähis: Mᵣ
Selleks, et leida molekulmass, tuleb liita antud molekuli koostises olevate elementide aatommassid. 
Näiteks kaltsiumkarbonaadi molekulmassi arvutamine: Mᵣ(CaCO₃) = 40*1+12*1+16*3 = 100
Fabre'i löök

Fabre'i löök (prantsuse keeles Coup Fabre) (eesti keeles kasutatakse ka paralleelnimetust poolkuu) on rahvusvahelises kabes klassikalistes seisudes esinev standardne kombinatsioon. Kombinatsioon on nime saanud maailmameister Marius Fabre'i järgi.
Diagrammil olevas seisus võidab valge, mängides 27-22 (18x27) 33-29 (24x31) 30-24, ning pärast lööki 28x37 jääb valge enamkiviga.
Löögi 28x37 kuju tõttu on kasutusel ka paralleelnimetus poolkuu (seda võib pidada otsetõlkeks venekeelsest nimetusest полумесяц, kuigi ka näiteks hollandi keeles on kasutusel nimetus maanslag).
Putkaste mõis (Martna)

Putkaste mõis (saksa keeles Putkas) oli rüütlimõis Martna kihelkonnas Läänemaal.
Mõis rajati 17. sajandi I poolel.
Hemmoor

Ajalugu

Hemmoor kuulus 1180. aastal loodud vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi krooniga – mille katkestas Taani okupatsioon (1712–1715) – ja 1715. aastast alates Hannoveri krooni poolt. 1807. aastal annekteeris hertsogkonna üürike Vestfaali kuningriik, enne kui Prantsusmaa selle 1810. aastal annekteeris. 1813. aastal taastati hertsogkond Hannoveri kuurvürstkonda, mis – pärast selle Hannoveri kuningriigiks ülendamist 1814. aastal – liidendas hertsogkonna reaaluniooni ja hertsogkonna territooriumist, sealhulgas Hemmoorist, sai osa uuest 1823. aastal loodud Stade ringkonnast.
Aastatel 1866 kuni 1983 tegutsenud portlandtsemenditehas tarnis betooni Vabadussambale New Yorgis.

Muud

Hemmooris on ka valdade ühenduse (Samtgemeinde) Hemmoori keskus.
Sõpruslinnaks on Swaffham Ida-Inglismaal.
Rakett (Terminaator)

"Rakett" on ansamblilt Terminaator 2011. aastal ilmunud album. CD on saadaval vaid A. Le Coq Music Boxi vahel.
Ahto Vesmes

Ahto Vesmes (21. august 1931 – 7. mai 2017) oli eesti filmindustegelane ja telesaatejuht.
Ahto Vesmes sündis Tartus. 1950 lõpetas ta Paide Keskkooli, 1950–1955 (lõpetas) õppis Tartu Riikliku Ülikooli õigusteaduskonnas.
Vesmes töötas 1955–1963 prokurörina Kallastel ja aseprokurörina Tartus; 1963–1970 ENSV Kinokomitee esimehe abina ning juristina; 1970–1971 Vabariikliku Filmilaenutuse Kontori juhatajana; 1971–1988 Filmilaenutuse ja Reklaami Valitsuse juhatajana; 1989–1996 vahendusfirma Meedium peadirektorina.
Aastatel 1970–1990 oli ta Eesti Televisiooni populaarse filmisaate "Jupiter" saatejuht. Selles tutvustati Eesti kinodes linastuvaid filme. Esimene "Jupiteri" saade oli eetris 6. detsembril 1970. Seda juhtis algul Valdo Pant ja hiljem Ahto Vesmes, saate toimetajad olid Toomas Sootna ja Enn Eesmaa.

Isiklikku

Tema väimees on poliitik Eiki Nestor, tütrepojad Siim ja Madis Nestor.
Pärnu Raeküla staadion

Pärnu Raeküla staadion on Pärnu maakonnas Pärnus  Raeküla linnaosas aadressil Riia maantee 277 asuv staadion. Staadioni omanik on Pärnu Linnavalitsus ja valdaja Raeküla Spordiklubi.
Staadion sisaldab muu hulgas täismõõtmetes jalgpalliväljakut, tehiskattega minijalgpalliväljak, kaugushüppekasti. Jalgpalliväljakut kasutab klubi Pärnu FC Metropool koduväljakuna.
Kõrtsialuse joastik

Kõrtsialuse juga on juga Viru-Nigula vallas Kõrtsialuse külas (rahvasuus nimetatud ka Punaseks külaks ja Räbalakülaks).
Juga algab kohast, kus Kestla soo rohketest kraavidest toituv 5 km pikkune ja 27 km² valglaga Meriküla oja laskub Rannu-Kõrkküla klindiplatoolt alla. Astangu põhjaservast ja sellel kulgeva Tallinna–Narva maantee alt on oja läbi juhitud paesse murtud paari meetri sügavuse kanaliga. Maanteest põhja pool laskub oja sadakonna meetri pikkusel lõigul tosina 0,2–1,0 m kõrguse astanguga ligi 6 m. 
Juga on kujunenud lubja- ja liivalasundi piiril: ülemised astangud jäävad lubjakivisse ning alumised diktüoneemakilda ja liivakivide levialale. 
Oja vooluhulk ei ole isegi veerikkal ajal kuigi suur (alla 0,5 m³/s).
Maria-Ann Rohemäe

Maria-Ann Rohemäe (sündinud 23. novembril 1990) on eesti raadio- ja teleajakirjanik, Eesti Rahvusringhäälingu Ameerika korrespondent.
Ta on lõpetanud Tartu Ülikooli 2013. aastal ajakirjanduse ja kommunikatsiooni erialal.
Kaia Jäppinen

Kaia Jäppinen (sündinud 21. juulil 1963 Tallinnas) on eesti poliitik. Ta kuulub Eesti Keskerakonda ja oli 2004–2010 Tallinna abilinnapea.
Kaia Jäppinen on lõpetanud Tallinna Polütehnilise Instituudi majandusteaduskonna.
19. mail 2010 esitas Kaia Jäppinen avalduse enda vabastamiseks abilinnapea kohalt alates 3. juunist 2010 tervislikel põhjustel ning asus ametisse linnapea nõunikuna, nõustades linnapead põhiliselt majandust, ettevõtlust ja linnaelanike tööhõivet puudutavates küsimustes, aga ka hariduse, kultuuri ja noorsootöö valdkonnas. 2011. aasta jaanuaris lahkus ta ka linnapea Edgar Savisaare nõuniku ametikohalt. 
Suvel 2016 viibis ta alkoholijoobes autojuhtimisega seoses 2 päeva arestimajas.
2017. aasta kohaliku omavalitsuse volikogude valimistel kandideeris ta Nõmme linnaosas ning sai 58 häält.
Saku alevi palvemaja

Saku alevi palvemaja on EEVK palvemaja Harju maakonnas Saku vallas Saku asulas.
Palvemaja ehitati 1922.
Saku alevi palvemaja kasutab Saku Toomase kogudus.
Tõnis Noevere

Tõnis Noevere (sündinud 16. detsembril 1989) on eesti trummar ja muusikamänedžer.
Ta on mänginud ansamblites Goresoerd, Cantilena ja teistes metal-muusikaprojektides. Alates 2017. aastast on ta ansambli Metsatöll trummar.
13. veebruaril 2019 sündis tütar Keira.
Padise linnus

Padise linnamägi ehk Vanalinnamägi on neemiklinnuse tüüpi linnamägi Harju maakonnas Lääne-Harju vallas Padise külas.

Kirjeldus

Linnus asub Harjumaal Padise kloostri varemetest ligikaudu 1 km lõunas Kloostri jõe parempoolsel kõrgel kaldaneemikul. Trapetsikujulise siseõue pindala on 3300 m². Linnamägi on idapoolses nurgas piiratud liivast otsavalliga ja välisjalamil 2,5 m sügavuse kraaviga. Valli lõunapoolne serv on madal. Vallist on leitud kunagiste palkkonstruktsioonide söe- ja tukikihid. Linnuse õue lääneküljelt on leitud ka põlenud kive. Arvatavasti olid palkrajatised ka linnuse põhja- ja lõunaserval. Linnuse edelanurgas, neemiku kitseneva tipu pool, oli lisaks madalam vall.
Radiosüsinikmeetodil dateeringu põhjal kuuluvad söe- ja tukikihid 11.–14. sajandi algusesse. Linnuse kasutamises võib eristada vähemalt kahte järku: 7.–10. ja 11.–13. sajandit.

Ajalugu

Padise linnusest on leitud kuni 4000 aasta vanuseid inimtegevuse jälgi. Sellest ajast on pärit Padise linnamägi, rahvapärimustes Vanalinnamägi (Vana-Linnamägi). Linnamäel ei ole pidevalt elatud, seda on kasutatud vaid kaitse otstarbel nagu teisigi rannalähedasi linnuseid.
Barclay de Tolly mausoleum

Barclay de Tolly mausoleum on matmiskabel Jõgeveste mõisa kalmistul Helme kihelkonnas, tänapäevase haldusjaotuse järgi Jõgeveste külas Tõrva vallas.
Kabel püstitati 1823. aastal väejuht Michael Barclay de Tollyle (suri 1818 võõrsil) matmiseks. Skulptuuride ja ehisdetailide rohkuse ning fassaadide liigendatuse tõttu on seda kabelit kutsutud ka mausoleumiks, selle arhitekt on Apollon Štšedrin ning see on üks klassitsistliku arhitektuuri tippe Eestis.
Praegu on kabel osa muuseumist. Augustis 2011 teatati rüüstest kabelis. Samal perioodil lõhuti Venemaal Kaliningradi oblastis Tšernjahhovski rajoonis vasaraga nelja meetri kõrgune malmist mälestusmärk, mille sees asus ka hõbeanum Barclay de Tolly südamega.
André Almeida

André Gomes Magalhães de Almeida (sündinud 10. septembril 1990 Lissabonis) on Portugali jalgpallur, kes mängib kaitsja või poolkaitsja positsioonil Portugali kõrgliiga klubis Lissaboni Benfica.
Aastatel 2009–2011 mängis ta Belenenseses. 2011. aasta suvel liitus ta Benficaga. Suurema osa Portugali kõrgliiga hooajast 2011–12 mängis ta laenul Leirias. Benficaga on ta tulnud viis korda Portugali meistriks.
Debüüdi Portugali jalgpallikoondises tegi Almeida 11. oktoobril 2013 MM-i valikmängus Iisraeli vastu. Järgmisel aastal kuulus ta Portugali koondisse maailmameistrivõistlustel.
Ants Tuulmets

Ants Tuulmets (sündinud 7. veebruaril 1936) on eesti keemik.
Ta lõpetas 1954. aastal Tartu 1. Keskkooli ja 1959. aastal Tartu Riikliku Ülikooli, 1959-1962 õppis samas aspirantuuris füüsikalise keemia alal. Omandas doktorikraadi 1975. aastal.
Uurimusi füüsikalise orgaanilise keemia vallas; mitme keemiaõpiku autor. Üliõpilasena huvitus ka idamaade keeltest.

Isiklikku

Tema abikaasa on matemaatik Leida Tuulmets.
Aju kõvakest

Aju kõvakest ehk peaaju kõvakest ehk peaaju-kõvakest (dura mater encephali) on paljude kesknärvisüsteemiga selgroogsete peaaju ümbritsev ajukest, mis liibub vastu ajukolju sisepinda.
Kõvakesta areng, anatoomia, füsioloogia, morfoloogia, histoloogia ja patoloogia võivad erineda nii liigiti kui ka indiviiditi.
Kõvakest moodustab suuraju poolkerade (suurajusirp) ja väikeaju poolkerade (väikeajusirp) ning suuraju ja väikeaju (väikeajutelk) vahele toestavad vaheseinad. Koduloomadel eraldab peaaju-kõvakest osaliselt ajuripatsit peaajust.
Kõvakestas paiknevad ajuveenid.
Kõvakest on paiguti kahelestmeline, lestmete vahel kulgevad omavahel ühendatud kõvakestaurked. Peaaju kõvakesta ja ämblikuvõrkkesta vahel paikneb subduraalruum. Ämblikuvõrkkestast väljuvad peaaju kõvakesta kurrud – ämblikuvõrkkesta sõmervohandid (granulationes arachnoideae).
Aju kõvakesta piiritlus pole seni selge. Laiemas tähenduses võidakse terminit vahel kasutada ka peaaju ja seljaajukõvakesta koondnimetusena. Sel juhul ümbritseb aju kõvakest nii peaaju kui ka seljaaju ja kõvakesta ülesandeks on tserebrospinaalvedeliku depoona toimimine ja ämblikuvõrkkesta katmine.
Seljaaju kõvakest ei liibu lülisambakanali seinte pinnale, nende vahel paikneb epiduraalruum, milles on rasvkude ja veenipõimikud.

Inimestel

Inimestel toimub aju kõvakesta verega varustamine mitmete piirkonnas paiknevate arterite kaudu.

Venoosne vereringe (osaline)

Peaajus ringlev venoosne veri voolab ajuveenide kaudu kõvakestaurgetesse ja edasi pea ning kaela veenidesse.

Patoloogia

Luu ja kõvakesta vahelist verevalumit nimetatakse verejooksuks epiduraalruumi.
Ajukelmepõletik on meningiit, mida võivad tekitada viirused (sh HI-viirus, mumpsiviirus, tsütomegaloviirus, puukentsefaliit), bakterid (nt meningokokk, haemofilus influenzae), seened ja algloomad.
Väljamine

Väljamine on maapõue osiste (kivimite (maagid, kivisüsi, põlevkivi, paas jms), vedelike (maaõli), gaasid (maagaas), orgaaniliste setete (turvas)) irrutamine maapõuest kaevandamise käigus.
Väljatud materjal on kaevis, mis enamasti sisaldab peale maavara ka aherainet. Kaevis rikastatakse (sõelutakse, sorteeritakse, pestakse, separeeritakse, kontsentreeritakse) ja nii saadakse toode.
Heino Prunsvelt

Heino Prunsvelt (sündinud 6. veebruaril 1960 Tallinnas) on eesti graafiline disainer.

Haridus

Heino Prunsvelt on õppinud Tallinna 24. keskkooli kunstiklassis (1967–1978) ja Eesti NSV Riikliku Kunstiinstituudis tööstuskunsti erialal (1981–1986).

Karikatuur

Esimene karikatuur avaldati 3. oktoobril 1975 ajalehes Sirp ja Vasar. Hiljem on tema karikatuure ilmunud ajalehtedes ja ajakirjades Pikker, Noorus, Rahvarinde Teataja, Helsingin Sanomat, Pahkasika, Witty World, Äripäev jm.

Karikatuurinäitused

Tallinn, Viimsi, Odessa, Lvov, Knokke-Heist, Gabrovo, Tokyo, Ancona, Beringen, Legnica, Vancouver, Söul, Lissabon, Narva jm.

Logod

Heino Prunsvelt on graafilise disainerina kujundanud logosid ja tunnusgraafikat paljudele ettevõtetele, organisatsioonidele ja kultuuriüritustele.

Graafiline disain

Heino Prunsvelt on graafilise disainerina kujundanud raamatuid, reklaame, postkaarte, marke, münte, plakateid, pakendeid, CD ümbriseid jm.
Aastal 1992 kujundas uue Eesti Kaitseväe vormiriietuse, auastmetunnused ja eraldusmärgid ning 1997 Eesti Piirivalve käiseembleemi.
Osalenud graafilise disaini konkurssidel-näitustel nii Eestis kui ka välismaal.

Raamatud

Heino Prunsvelt on kujundanud enam kui 160 raamatut kirjastustele Varrak, Tänapäev, Hotger, Olympia, Pegasus, Grenader, Chan Puma, Docendo jt.

Õppejõud

Heino Prunsvelt on aastast 2000 külalisõppejõud, diplomitööde juhendaja ja retsensent Eesti Kunstiakadeemia Sisearhitektuuri ja mööblidisaini osakonnas ja Avatud Akadeemias. Aastal 2012 kujundas koos Sisearhitektuuri ja mööblidisaini osakonna üliõpilastega albumi "Mööbel + ruum". Aastatel 2015 ja 2016 oli kutsutud Tartu Kõrgema Kunstikooli lõputööde hindamistele.

Faleristika

Heino Prunsvelt on falerist, kes kogub aumärke ja uurib nende ajalugu. Kogudes peamiselt Saksa aumärke, kuulub ta aastast 2000 Deutsche Gesellschaft für Ordenskunde e.V. (DGO) ehk Saksa Faleristide Seltsi ridadesse. Avaldanud seltsi ajakirjas Orden und Ehrenzeichen – OuE temaatilisi artikleid. Osalenud ajaloo- ja faleristikakonverentsidel nii Eestis kui ka välismaal.
Saksa meister

Saksa meister (ladina Magister Germaniae, saksa Deutschmeister) oli Saksa ordu kõrge võimukandja tiitel. 1219. aastast oli see Saksa-Rooma keisririiki jäävate ordumaade maameistri ametlik tiitel.
Cerebrospinal Venous System

Cerebrospinal Venous System (lühend CSVS) on Tobinicki ja Vega pakutud termin, millega kirjeldatakse selgroogsetel loomadel veenisüsteemi seda osa, mis koosneb omavahel ühenduses olevast venoosurgete ja veenipõimikutega, kuid veeniklappideta peaaju veenisüsteemist (inglise keeles cerebral venous system) ja seljaaju veenisüsteemist (vertebral venous system, VVP).
CSVS-i anatoomia ja ainulaadne loomus on kinnitust leidnud mitmete tänapäevaste süstetehnikate, röntgen- ja magnetresonantstomograafia piltidega.
W. F. Herlihy (1947) meelest läheb CSVS-i tunnistamine vastuollu William Harvey tsirkulatsioonikontseptsiooniga.

Peaaju veenisüsteem

See süsteem koosneb koljusisestest veenidest, kõvakestaurgetest (sinus durae matris) (nt korgasurgetest sinus cavernosus) ja silmaveenidest.

Seljaaju veenisüsteem

Süsteem koosneb lülisamba veenidest ja põimikutest.

Ajaloolist

1543. näitas Andreas Vesalius, et veenid väljuvad seljaajust. See leidis kinnitust hiljem 1555 ka Sylviuse poolt.
Pea- ja seljaaju veenisüsteemide anatoomiliste ühenduste esmakirjeldajaks 1819. aastal peetakse Prantsuse arsti Gilbert Breschet'd, kes olevat seljaaju veenisüsteemist kuulnud oma õpetajate Chaussier' ja Dupuytreni käest.
Selle veenikompleksi füsioloogilise tähtsuse ja osaluse metastaaside levikus (eesnäärmevähi metastaseerumine seljaajju) kirjeldajaks 1940. aastal peetakse anatoomiaprofessorit Oscar V. Batsonit.
Platvormi liuguksed

Suletud tüüpi jaam — on jaam, mille maandumisplatvorm, kuhu saabuvate rongide eest kaitsmiseks piirdub raudteejaamade seinad, mille uksed avanevad autodesse sisenemisel. 
Kujunduse eesmärk on takistada inimestel maha kukkumist, samuti piirata lubamatut juurdepääsu maa-alustele tunnelitele.
Suletud tüüpi jaam („horisontaalne lift”) Venemaal on spetsiaalne kolonn-seina metroojaam, millel puudub külgmised maandumisplatvormid.
Sellise jaama keskse saali mõlemal küljel on avad, mis on suletud jaamuste ustega, mis eraldavad tunnelid saalist, kust saabuvad rongid peatuvad. Selliste jaamade tüüp sai ka lifti suhtes sarnase nimetuse „horisontaalne lift”, kus salongi liuguksed avanevad sünkroonselt kaevanduse uste külge, mis asuvad vastava korruse kohapeal. Esialgu tehti ettepanek kasutada seda tüüpi Chernyshevskaja jaama kohta, kuid esimest korda maailmas ehitati Park Pobedy jaama maa-alune saal vastavalt horisontaalse lifti tüübile. Jaam avati 1961. aastal, selle arengut tegi AK Andreev. Nõukogude Liidus “horisontaalse liftiga” asuvate jaamade tüüp juurdus ainult Leningradis.

Automaatne platvormi värav

See süsteem koosneb piirdest, mille uksed on tara kujul, mille kõrgus on tavaliselt ainult pool platvormi libiseva ukse süsteemi kõrgusest. Asub raudteeplatvormide serval, et vältida reisijate juhuslikku kukkumist raudteel. Sarnaselt platvormi liuguste süsteemiga avanevad ja sulgevad ukse uksed samaaegselt rongi ustega.
Selle süsteemi paigaldamine on odavam kui platvormi liuguksesüsteem, mistõttu mõned raudtee-ettevõtjad eelistavad seda süsteemi vanade jaamade uuendamisel ja uute paigaldamisel, et suurendada ohutust raudteeplatvormidel ja samal ajal ilma kliimaseadet kasutamata loomuliku ventilatsiooni kasuks. Samas on see süsteem vähem efektiivne kui platvorm-lükanduste süsteem, kuna see ei eralda jaama täielikult rööbasteedest ja ei aita, kui inimesed tahtlikult raudteedele pääsevad.

Jaapan

Jaapanis muutus automaatsed platvormväravate süsteem laialdasemaks kui platvorm-lükanduste süsteem tänu oma madalamatele kuludele, kui moderniseeriti ehitatud jaamad varem ja paigaldati uued. Enamikus vanadest, suurtest ja enamjaolt 20. sajandil ehitatud metroosüsteemidest, nagu näiteks Jaapanis ja Euroopas, maksab jaamade moderniseerimine, mis esialgu ei pakkunud horisontaalsete liftide süsteemi, rohkem kui suhteliselt uute seadmete paigaldamine, mis on juba mõeldud uutele jaamadele. kasvavad metrood nagu Singapuri metroo, Seouli metroo, Hongkongi metroo jne. Üldiselt on selle süsteemi Jaapani sordi uste kõrgus madalam kui teistes riikides. Jaapani platvormi liuguksesüsteemi kasutatakse ainult suhteliselt noortel ja uutel metroosüsteemidel ja liinidel: Hiroshima metroo, Namboku liin Tokyo metroos (esimene Jaapani metroos ja ainus Tokyo metroos) ja Tōzai liin Kyoto metroos. Alates 2017. aastast Jaapanis on horisontaalse lifti tehnoloogiaga varustatud jaamades kokku 725.
Mati Palm

Mati-Johannes Palm (13. jaanuar 1942 Tallinn – 28. mai 2018) oli eesti laulja (bassbariton), kergejõustiklane ja sporditegelane.
Alustas kergejõustikutreeninguid 1956 Kalevi kergejõustikukoolis Harry Aumere õpilasena, 1957 jätkas Aleksander Tšikini juhendamisel. 1958–62 kuulus Palm Eesti noortekoondisse. Tema isiklik kuulitõukerekord on 14.76 (1962). 
Mati Palm õppis aastatel 1962–1968 Tallinna Konservatooriumis Jenny Siimoni lauluklassis, 1972–1973 Moskva Konservatooriumis Hugo Dietzi klassis ja 1974–1976 Milanos La Scala laulukoolis Renata Carosio klassis.
Aastatel 1967–1969 oli ta Estonia koorilaulja ja alates 1969. aastast ooperisolist.
Aastatel 1976–1980 oli ta lauluklassi õppejõud Tallinna Konservatooriumis. Alates 1990. aastast on ta Eesti Muusikaakadeemia lauluosakonna õppejõud, alates 1995. aastast lauluprofessor. Aastatel 1995–2000 juhtis ta Eesti Muusikaakadeemia lauluosakonda.
Aastast 1994 liikumise "Eluterve Eesti" juhatuse esimees, aastast oli 1998 juhatuse liige. 2006–13 oli Palm Eesti Spordiseltsi Kalev juhatuse liige.
Thomaí Apérgi

Thomaí Apérgi (kreeka keeles Θωμαή Απέργη; sündinud 23. detsembril 1988) on Kreeka laulja, kes esitab peamiselt džässi, souli ja tantsumuusikat.
Apergi alustas elukutselist muusikukarjääri 2012. aastal, kui plaadifirma Panik Records lasi välja tema esimese singli "What's Your Name" ("Mia Vradia"). Ta osales ka saate "Su nägu kõlab tuttavalt" Kreeka versioonis. 2013. aastal võistles ta Eurovisiooni Kreeka eelvoorus "Eurosong 2013 – a MAD show" lauluga "One Last Kiss".
Hea Teatri Auhind

Hea Teatri Auhind on Eesti Teatriuurijate ja -kriitikute Ühenduse igal aastal välja antav teatriauhind.
Auhinnaks on Ave Nahkuri maal, mis on tehtud konk­reet­se­le auhinnasaajale.
John Profumo

John Dennis Profumo (30. jaanuar 1915 London – 9. märts 2006 London) oli Briti poliitik, Suurbritannia sõjaminister 27. juulist 1960 kuni 5. juunini 1963.
1940. aastal valiti ta konservatiivide esindajana Suurbritannia parlamenti.
8. juulil 1961 sai Profumo ühel peol tuttavaks modelli Christine Keeleriga (sünd. 1942), kellega neil vähehaaval arenes välja suhe. Samaaegselt oli Christine Keeleril seksuaalsuhe ka Nõukogude Liidu sõjaväeatašeega Suurbritannias Jevgeni Ivanoviga.
14. detsembril 1962 toimus vahejuhtum osteopaat Stephen Wardi (kes oli Profumot ja Keelerit teineteisele tutvustanud) korteris, kus viibisid külas Christine Keeler ja tema sõbranna Mandy Rice-Davies. Christine Keeleri armukade mustanahaline endine poiss-sõber John Edgecombe tulistas tema pihta lasu püstolist, kuid ei tabanud. Edgecombe arreteeriti kolm kuud hiljem ja mõisteti seitsmeks aastaks vangi. Christine Keeler kutsuti peamise tunnistajana kohtusse, kuid ta ei ilmunud kohale. Kuulujutud aga hakkasid levima ja 21. märtsil 1963 tehti parlamendis sel teemal järelepärimine. Järgmisel päeval tegi John Profumo avalduse milles teatas, et ta ei tunne Christine Keelerit ja neil ei ole kunagi mingit suhet olnud.
Mais 1963 algas kohtuprotsess doktor Stephen Wardi üle, keda süüdistati prostitutsiooni vahendamises. Protsessil esines tunnistajana ka Christine Keeler, kes vande all tunnistas, et tal oli olnud suhe John Profumoga. Tekkinud nn Profumo afääri tagajärjel tunnistas John Profumo 5. juunil 1963, et ta oli parlamendile valetanud ja astus Suurbritannia sõjaministri ametikohalt tagasi.

Isiklikku

Alates 1954. aastast oli John Profumo abielus näitlejanna Valerie Hobsoniga (1917–1998). Nende poeg David Profumo (sünd. 1955) on kirjanik.
Jaan Penjam

Elulugu

Jaan Penjam on töölise poeg.
Lõpetas 1974 Nõo Keskkooli, 1979 TÜ rakendusmatemaatika erialal, 1981–84 Küberneetika Instituudi aspirant, tehnikakandidaat (1984, Küberneetika Instituut), väitekiri "Автоматическая реализация семантики проблемно-ориентированных языков". Täiendas end 1990 Saksamaal Saarimaa Ülikoolis, 1991 Taanis Århusi Ülikoolis, 1994 Prantsusmaal Nice'i Ülikoolis ja 1996 Londoni Linnaülikoolis. Oli 1979–81 Küberneetika Instituudi vaneminsener, 1984–85 teadur, 1985–88 Üleliidulise Ajutise Teaduslik-Tehnilise Kollektiivi "Start" (projekt 5. põlvkonna arvutisüsteemi loomiseks) osakonnajuhataja, 1988–97 Küberneetika Instituudi sektori- ja osakonnajuhataja, 1997–2009 TTÜ Küberneetika Instituudi direktor, ühtlasi 1988–91 ka TPedI matemaatika-loodusteaduskonna informaatika kateedri vanemõpetaja ja dotsent, 1984–87 Tallinna 2. keskkooli informaatikaõpetaja, 1990–94 TTÜ automaatika instituudi dotsent, 1994– TTÜ teoreetilise informaatika õppetooli juhataja ja professor, 1997–2001 Rahandusministeeriumi infotehnoloogiakeskuse juhataja. Lugenud peamiselt teoreetilist informaatikat, loogikat ja algoritmiteooriat, formaalsete keelte teooriat.

Teadustöö

Uurimisvaldkonnad: programmide semantika, arvutiprogrammide koostamise formaalsed meetodid ja teadmuslik programmeerimine, evolutsiooniline programmeerimine. Loonud dünaamilised ja staatilised meetodid programmeerimiskeelte semantika realiseerimiseks, välja töötanud atribuutautomaadi kui arvutusmudeli ning atribuutautomaatide komponeerimise algebralise teooria (koos Uno Kaljulaiuga). Osalenud teadmiste kirjeldamise keelte MIS ja NUT projekteerimisel ja realiseerimisel. Eesti Infotehnoloogia Seltsi, Eesti Matemaatika Seltsi jt organisatsioonide liige. Valgetähe IV klassi teenetemärk (2007). Üle 120 teadustrükise, aimeartikleid.
Lõuna-Sudaani nael

Lõuna-Sudaani nael on Lõuna-Sudaani vabariigi rahaühik, jaguneb 100 piastriks. Valuutatähis ISO 4217 standardi järgi on SSP. Võeti kasutusele 18. juulist 2011. aastal, vahetult peale Lõuna-Sudaani iseseisvumist, asendades varem käibel olnud Sudaani naela. Kõigil paberrahadel on Lõuna-Sudaani iseseisvuse eest võidelnud poliitiku John Garang de Mabiori portree.